《起蛟行》
清代·唐英

起蛟起蛟天茫然，好生好杀敢问天。一蛟方生万户死，江左江右常若此。

蛟也幸矣民堪怜，江村溪堡填深渊。蛟生于天何功德，民死于蛟何冤愆。

将欲殄恶彰天讨，洪涛谁见分愚贤。更谓民孽应浩劫，狂蛟司命天无权。

天不见苍头黔首蚩蚩子，骨肉漂流一时死。攀流触浪命悬丝，呼救号天天不理。

纵使万死漏一生，庐舍田园空逝水。今宵新鬼昨宵人，昨日富室今孤贫。

一草一木天生意，忍驱赤子饱鬐鳞。安得周处斩蛟剑，遍搜溪谷穷涯津。

尽斩蛟头扫种孽，狂澜永尽无沈沦。

作者简介：（1682—1756）清沈阳人，隶汉军正白旗，字俊公，一字叔子，晚号蜗寄老人。雍正间授内务府员外郎，历监粤海关、淮安关、九江关。乾隆时，监督窑务十余年。奉敕编《陶冶图》，为图二十，各附详说。所造器，世称“唐窑”。工书画诗文，戏曲以《古柏堂传奇》知名。有集。